
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth

Canolbwyntia’r adroddiad hwn ar un agwedd a gymerwyd o Gynllun Datblygu Ysgol A. Penderfynwyd archwilio sut mae’r ysgol yn parhau i ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd. Adfyfyrir yn feirniadol ar y camau gweithredu, yr effaith a’r dystiolaeth. Darperir argymhellion ymarferol o ran sut y gellid gwneud pethau’n wahanol er mwyn sicrhau datblygiad pellach. Ysgol cyfrwng Saesneg 3-16 oed yw Ysgol A. Ceir 1512 o ddisgyblion yn yr ysgol ac mae dros 30% o ddisgyblion sydd ar brydau ysgol am ddim sy’n uwch na’r cyfartaledd cenedlaethol (Estyn 2018:1). Dywedir bod gan 26% o ddisgyblion anghenion dysgu ychwanegol ac mae gan 9.2% o ddisgyblion anghenion addysgol arbennig (Estyn 2018:1). 
 
Adolygiad o’r llenyddiaeth 
Trafoda’r adran hon lenyddiaeth sy’n ymwneud â’r broses ddatblygu, effeithiau anfantais ar gyrhaeddiad disgyblion, llythrennedd a rhifedd. Arweinia cynlluniau datblygu ysgolion at wella deilliannau dysgwyr, codi safonau ac ansawdd yr addysgu a chyflawni targedau (Llywodraeth Cymru, 2014:3). Fodd bynnag, dadleuir nad yw cynlluniau datblygu ysgolion yn llwyddiannus oherwydd bod ysgolion, ‘… are particularly difficult to change because parent clients want astonishingly stable schools, and while schools are under pressure to innovate, much of this innovation is externally shaped and imposed on educators who have very little choice in the matter’ (Xaba, 2006:16). Dywedir hefyd bod cynlluniau datblygu ysgolion yn cynnwys targedau afrealistig (Xaba, 2006:24). Yn wahanol i hyn, dywed Llywodraeth Cymru (2014) fod cynlluniau datblygu ysgolion yn gallu bod yn llwyddiannus os yw ysgolion yn hunanwerthuso, cynllunio strategol, gwneud gwelliant, gweithredu ac adolygu effaith.  

Un agwedd ar Gynllun Datblygu Ysgol A (2019-2020) yw parhau i ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd. Dengys cyrhaeddiad disgyblion a yw disgyblion yn gweithio tuag at eu lefel targed neu lefel uchelgeisiol sy’n ychwanegu at fesur cyflawniad cyffredinol (Department for Education, 2016). Cyfranna graddau at gyfrifo cyrhaeddiad disgyblion ond gall ffactorau cymdeithasol a demograffig achosi cyrhaeddiad isel (Department for Education, 2017). Nodir bod ffactorau megis rhywedd, grwpiau ethnig ac anfantais economaidd yn effeithio ar gyrhaeddiad disgyblion (Strand, 1999). Yn debyg i hyn, dywedir bod, ‘At the end of KS2 boys, pupils on free school meals, disadvantaged, SEN pupils, and the ethnic groups Gypsy/Roma, traveller of Irish heritage […] tend to be the lowest attainers in numeracy and literacy’ (Department for Education, 2017:4). Cefnoga hyn fod gwahanol ffactorau yn effeithio ar gyrhaeddiad disgyblion, yn enwedig mewn llythrennedd a rhifedd. Mae hyn yn berthnasol i Ysgol A oherwydd un agwedd yw datrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd.  

Effeithia anfantais economaidd ar gyrhaeddiad disgyblion oherwydd bod disgyblion sydd dan anfantais, ‘... yn fwy tebygol o fod yn absennol, ymddwyn yn wael, cael eu gwahardd a chael eu haddysgu rhywle heblaw mewn ysgol’ (Estyn, 2014:2). Arweinia hyn at gyrhaeddiad isel oherwydd nad oes ganddynt yr un cyfleoedd, adnoddau a chefnogaeth â’u cyfoedion. Darganfuwyd bod disgyblion prydau ysgol am ddim yn gwneud llai o ddilyniant ym mhob pwnc mewn cymhariaeth â disgyblion nad ydynt ar brydau ysgol am ddim (Strand, 1999). Mae hyn yn berthnasol i Ysgol A oherwydd ceir dros 30% o ddisgyblion sydd ar brydau ysgol am ddim sy’n uwch na’r cyfartaledd cenedlaethol (Estyn 2018:1). Awgrymir mai’r bwlch cyrhaeddiad yw’r mwyaf ar gyfer plant a phobl ifanc prydau ysgol am ddim (Education Endowment Foundation, 2017:2). Dangosir hefyd bod ‘... majority of 19 year-olds who have been eligible for free school meals leave education without a good standard of recognised qualifications in English and maths – without which, achieving their goals in the world of work or further study will be much harder’ (Education Endowment Foundation, 2017:2) sy’n atgyfnerthu bod cefndir economaidd yn effeithio ar gyrhaeddiad llythrennedd a rhifedd. Yn debyg i hyn, noda Estyn (2013) fod gan ddisgyblion prydau ysgol am ddim sgiliau llythrennedd a rhifedd gwael o gymharu â disgyblion nad ydynt ar brydau ysgol am ddim. 

Pwysleisir pwysigrwydd gwella cyrhaeddiad mewn llythrennedd a rhifedd oherwydd eu bod ‘… yn cael eu cydnabod yn sylfeini hanfodol i addysg ym mhob man’ (Donaldson, 2015:18). Rhy’r cwricwlwm newydd bwyslais ar lythrennedd a rhifedd trwy atgyfnerthu’r amcan i greu dysgwyr sy’n, ‘... barod i ddysgu drwy gydol eu hoes, ar ôl gadael yr ysgol â sgiliau llythrennedd a rhifedd cadarn’ (Donaldson, 2015:28). Dylai ysgolion ddarparu cyfleoedd cyson i ddisgyblion ddefnyddio sgiliau llythrennedd a rhifedd er mwyn eu galluogi i ddatblygu yn y broses ddysgu a pharatoi disgyblion i weithio’n annibynnol yn y byd modern (Donaldson, 2015). Fodd bynnag, dadleuir bod, ‘… improving literacy in secondary school should just be the job of English teachers’ (Education Endowment Foundation 2019). Mewn cyferbyniad â hyn, pwysleisir pwysigrwydd pob athro/athrawes cynnwys llythrennedd yn eu pynciau er mwyn addysgu disgyblion sut i ddarllen, ysgrifennu a chyfathrebu’n effeithiol mewn gwahanol bynciau (Donaldson 2015, Education Endowment Foundation 2019). 

Er mwyn gwella llythrennedd, awgryma Education Endowment Foundation (2019) fod ysgolion yn gallu blaenoriaethu sgiliau llythrennedd ym mhob pwnc ar draws y cwricwlwm, datblygu gallu disgyblion i ddarllen a chyrchu testunau soffistigedig, addasu tasgau ysgrifennu cymhleth a darparu ymyriadau llythrennedd o ansawdd uchel ar gyfer disgyblion sy’n cael trafferth. Fodd bynnag, awgryma Estyn (2012) y gall ysgolion wella medrau llythrennedd trwy rannu data, cynllunio cydlynus ar draws yr ysgol, hyfforddiant staff a rhaglenni ymyrraeth ar lefelau amrywiol. Ceir amrywiaeth o ymyriadau rhifedd sy’n addas ar gyfer disgyblion sy’n cael trafferth megis rhaglenni ysgolion haf a darpariaeth ar-lein sy’n cynnwys gweithgareddau a thasgau rhifedd (Department of Education, 2017:20). Mae’n hanfodol gwella rhifedd oherwydd, 'Numeracy encompasses the ability to use mathematical understanding and skills to solve problems and meet the demands of day-to-day living in complex social settings’ (Department of Education and Skills, 2011:8). Profa hyn fod sgiliau rhifedd yn galluogi disgyblion i ddatblygu meddwl yn rhesymegol, datrys problemau, cyfrannu at y byd modern a chyflawni llwyddiant (Kangan Institute 2020).  

Datblygu pwynt gweithredu 
Sonia’r adran hon am effeithiolrwydd Cynllun Datblygu Ysgol A a’r camau gweithredu. Defnyddia Ysgol A hunanwerthuso trwy fyfyrio ar ei pherfformiad i gynllunio ar gyfer gwelliant cynaliadwy ac i leihau’r bwlch rhwng lefel perfformiad presennol yr ysgol a’i photensial (Hanover Research, 2014:5). Arsylwa’r ysgol wersi yn gyson ac maent yn gwerthuso addysgu a dysgu i weld sut maent yn cyrraedd anghenion dysgwyr a, ‘... how well the school provides for all pupils’ spiritual, moral social and culture development’ (Brighouse a Woods, 2013:145). Helpa hunanwerthuso ysgolion i weld meysydd cryfder, pa mor dda y maent yn perfformio, yr hyn sydd angen ei wella a pha gamau i’w cymryd er mwyn cyrraedd y gwelliannau (Llywodraeth Cymru, 2014:8). Cefnoga Cynllun Datblygu Ysgol A (2019-20) ei bod yn hunanwerthuso oherwydd bod targedau ar gyfer yr hyn sydd angen ei wella megis safonau, addysgu a dysgu, datblygiad sgil a chynhwysiad. Er enghraifft, o ran cynhwysiad, mae’r ysgol am barhau i ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd. Dengys hyn fod yr ysgol yn ymwybodol bod effeithiau anfantais ar gyrhaeddiad disgyblion ac yn blaenoriaethu gwella hyn sy’n cefnogi bod hunanwerthuso yn ‘... adnodd allweddol i gynorthwyo ysgol i asesu ei pherfformiad’ (Llywodraeth Cymru, 2014:8).

O fewn targedau Ysgol A, ceir camau gweithredu, cyfrifoldebau, meini prawf llwyddiant, amserlenni ac adnoddau i sicrhau bod y camau gweithredu’n llwyddiannus sy’n cyd-fynd â gwneud gwelliant/gweithredu (Llywodraeth Cymru, 2014:16). Awgrymir bod Ysgol A yn gwneud hyn, ‘er mwyn osgoi dryswch a dyblygu, ac er mwyn sicrhau’r bod adnoddau’n cael eu defnyddio yn y ffordd fwyaf effeithiol’ (Llywodraeth Cymru, 2014:17). Adlewyrcha hyn hefyd fod Ysgol A yn cynllunio strategol oherwydd ei bod yn gosod amcanion, penderfynu ar gamau gweithredu i gyflawni’r amcanion ac yn darparu adnoddau i sicrhau bod y camau gweithredu’n llwyddiannus (Thought Exchange, 2020). Rhy Cynllun Datblygu Ysgol A cyfeiriad cywir i’r proffesiwn trwy gyflwyno targedau, cynllunio strategol a darparu camau gweithredu i gyflawni’r targedau a fydd yn ychwanegu at ddeilliannau dysgwyr, safonau uwch a dilyniant. Fodd bynnag, nid yw’r Cynllun Datblygu yn cynnwys data meintiol o ran sgoriau cyrhaeddiad. Byddai’n ddefnyddiol gweld hyn er mwyn cymharu sgoriau cyrhaeddiad Ysgol A â’r sgoriau cyrhaeddiad cenedlaethol. 

Un agwedd ar Gynllun Datblygu Ysgol A (2019-2020) yw parhau i ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd oherwydd dengys ymchwil fod, ‘... pupils on free school meals, disadvantaged, SEN pupils, […] tend to be the lowest attainers in numeracy and literacy’ (Department for Education, 2017:4). Ceir nifer o gamau gweithredu er mwyn cyflawni’r targed hwn sy’n atgyfnerthu bod Ysgol A yn cynllunio strategol. Un cam gweithredu yw echdyniad CA3 yn ystod amser cofrestru i wella oedrannau darllen disgyblion gyda’u hoedran cronolegol yn ogystal â gwella canran y disgyblion sy’n cyflawni lefel 5 ar ddiwedd targed cyrhaeddiad darllen CA3 (Cynllun Datblygu Ysgol A, 2019-2020). Defnyddir llyfrynnau a thasgau i gyfoethogi hyn. Noda Estyn (2013) fod gan ddisgyblion dan anfantais sgiliau llythrennedd a rhifedd gwael oherwydd nad oes ganddynt yr un cyfleoedd, adnoddau a chefnogaeth â’u cyfoedion. Felly, darpara Ysgol A ddarpariaeth ychwanegol a chyfleoedd i ddisgyblion sydd dan anfantais wella eu sgiliau darllen yn ystod amser cofrestru. Mae datblygu sgiliau a chyrhaeddiad llythrennedd disgyblion sydd dan anfantais yn hanfodol oherwydd, 'Literacy and numeracy skills are crucial to a person’s ability to develop fully as an individual, to live a satisfying and rewarding life and to participate fully in our society' (Department of Education and Skills, 2011:5).

Cam gweithredu arall yw ymestyn rhaglen ‘Darllen Cofrestru’ i mewn i flwyddyn 9 er mwyn annog ymgysylltiad gwell mewn darllen annibynnol a chynyddu nifer y disgyblion sy’n cyflawni diploma darllen (Cynllun Datblygu Ysgol A, 2019-2020). Cyfranna hyn at wella llythrennedd, cyrhaeddiad disgyblion sydd dan anfantais a chreu dysgwyr sy’n, ‘... barod i ddysgu drwy gydol eu hoes, ar ôl gadael yr ysgol â sgiliau llythrennedd a rhifedd cadarn’ (Donaldson, 2015:28). Fel cam gweithredu, mae’r ysgol am ddatblygu diploma darllen ymhellach ar gyfer y Cyfnod Sylfaen a Chyfnod Allweddol 2 er mwyn ennill aelodaeth llyfrgell a fydd yn galluogi disgyblion i ymweld â’r llyfrgell yn ystod gwersi Saesneg (Cynllun Datblygu Ysgol A, 2019-2020). Bydd hyn yn arwain at hyrwyddo darllen a gwella llythrennedd ymhlith disgyblion sydd dan anfantais trwy ddarparu mwy o ddeunydd darllen a chyfleoedd iddynt ymarfer eu sgiliau darllen. Mae’n bwysig i’r ysgol wella sgiliau llythrennedd disgyblion sydd dan anfantais er mwyn eu galluogi i ddatblygu yn y broses ddysgu a pharatoi disgyblion i weithio’n annibynnol yn y byd modern (Donaldson, 2015).

Cam gweithredu i wella rhifedd yw darparu llyfrynnau ‘Numeracy Ninjas’ ar gyfer CA3 sy’n cynnwys tasgau rhifedd i’w cwblhau yn ystod amser cofrestru unwaith yr wythnos (Cynllun Datblygu Ysgol A, 2019-2020). Bydd yr ysgol yn dadansoddi sgoriau profion rhifedd ar draws haenau a grwpiau blwyddyn yn ogystal â defnyddio taflenni olrhain i olrhain cynnydd disgyblion sy’n cyd-fynd ag Estyn (2012) oherwydd dywedir y dylai ysgolion ddefnyddio ‘... data i olrhain cynnydd dysgwyr dan anfantais – maent yn casglu gwybodaeth o ystod o ffynonellau ac yn ei defnyddio i ddadansoddi cynnydd grwpiau o ddysgwyr’ (Estyn, 2012:2). Bydd hyn yn gwella sgiliau rhifedd disgyblion, sgoriau profion rhifedd a chanran y disgyblion sy’n cyflawni lefel 5 ar ddiwedd CA3 sy’n hollbwysig oherwydd, 'Numeracy encompasses the ability to use mathematical understanding and skills to solve problems and meet the demands of day-to-day living in complex social settings’ (Department of Education and Skills, 2011:8). Gall y deunydd rhifedd hefyd arwain at ddisgyblion sydd dan anfantais ddatblygu meddwl yn rhesymegol, datrys problemau, cyfrannu at y byd modern a chyflawni llwyddiant (Kangan Institute 2020).  

Cam gweithredu arall yw echdyniad rhifedd ar gyfer blwyddyn 7 a 8 yn ystod amser cofrestru (Cynllun Datblygu Ysgol A, 2019-2020) sy’n dangos bod yr ysgol yn darparu darpariaeth uniongyrchol ar gyfer disgyblion sydd dan anfantais er mwyn datblygu eu sgiliau rhifedd a gwella cyrhaeddiad. Yn olaf, mae’r ysgol am adolygu darpariaeth ar gyfer disgyblion sydd dan anfantais a disgyblion prydau ysgol am ddim er mwyn eu hadnabod a datblygu strategaethau addysgu a dysgu iddynt (Cynllun Datblygu Ysgol A, 2019-2020). Mae hyn yn bwysig oherwydd nad oes gan ddisgyblion sydd dan anfantais a disgyblion prydau ysgol am ddim yr un cyfleoedd, adnoddau a chefnogaeth â’u cyfoedion. Felly, bydd mwy o ddarpariaeth yn eu helpu i gryfhau eu sgiliau, dealltwriaeth a gwybodaeth. Hefyd, mae disgyblion prydau ysgol am ddim yn gwneud llai o ddilyniant ym mhob pwnc mewn cymhariaeth â disgyblion nad ydynt ar brydau ysgol am ddim (Strand, 1999) sy’n awgrymu bod angen strategaethau addysgu a dysgu penodol iddynt er mwyn sicrhau eu bod yn gwneud dilyniant.  

Adfyfyrio a gwerthuso 
[bookmark: _GoBack]Yn yr adran hon, adfyfyrir a gwerthusir y camau gweithredu. Mae’r ysgol wedi cynnwys nifer o gamau gweithredu effeithiol er mwyn parhau i ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd. Darperir echdyniad llythrennedd a rhifedd (fel y nodir uchod) ar gyfer blwyddyn 7 a 8 yn ystod amser cofrestru i ddatblygu sgiliau llythrennedd a rhifedd ymhlith disgyblion sydd dan anfantais. Mae hyn yn effeithiol oherwydd bod gan ddisgyblion sydd dan anfantais sgiliau llythrennedd a rhifedd gwael oherwydd nad oes ganddynt yr un cyfleoedd, adnoddau a chefnogaeth â’u cyfoedion (Estyn, 2013). Felly, bydd hyn yn targedu disgyblion sydd dan anfantais yn uniongyrchol trwy ddarparu mwy o fewnbwn a chefnogaeth iddynt. Fel argymhelliad, gellid gweithio gydag teuluoedd sydd dan anfantais ac yn eu cynnwys yn fwy ym mywyd yr ysgol er mwyn ennyn diddordeb oherwydd bod ‘... rhieni dysgwyr o gefndiroedd difreintiedig yn llai tebygol o gymryd rhan yn addysg eu plant’ (Estyn, 2012:1). Awgryma hyn y gallai’r ysgol ddatrys effeithiau anfantais ar gyrhaeddiad disgyblion trwy gynnwys eu rhieni yn eu haddysg. Gellid hefyd cynnig echdyniad llythrennedd a rhifedd ar ôl ysgol a fydd yn arwain at gryfhau cyrhaeddiad llythrennedd a rhifedd. 

Darperir llyfrynnau ‘Numeracy Ninjas’ ar gyfer blwyddyn CA3 yn ystod amser cofrestru unwaith yr wythnos yn ogystal â’r rhaglen ‘Darllen Cofrestru’ sy’n digwydd yn ystod amser cofrestru unwaith yr wythnos. Mae’r rhain yn fuddiol iawn ar gyfer disgyblion sydd dan anfantais er mwyn iddynt ddatblygu eu sgiliau llythrennedd a rhifedd. Gellid ymestyn y rhaglenni i fwy nag unwaith yr wythnos er mwyn cael mwy o effaith ar sgiliau llythrennedd a rhifedd oherwydd nad oes ganddynt yr un cyfleoedd, adnoddau a chefnogaeth â’u cyfoedion. Gellid cynnwys CA4 yn y prosiectau a fyddai’n gwella sgiliau rhifedd a llythrennedd ar draws yr ysgol. Gellid hefyd datblygu gallu disgyblion i ddarllen a chyrchu testunau soffistigedig, addasu tasgau ysgrifennu cymhleth a darparu ymyriadau llythrennedd o ansawdd uchel ar gyfer disgyblion sy’n cael trafferth (Education Endowment Foundation 2019). Bydd hyn yn cyfrannu at ddatrys effeithiau anfantais ar gyrhaeddiad disgyblion mewn llythrennedd. Er mwyn gwella llythrennedd a rhifedd ymhellach, gellid darparu ysgolion haf sy’n cynnwys amrywiaeth o dasgau a gweithgareddau llythrennedd a rhifedd. 

Er bod Cynllun Ysgol A am ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd, nid oes sôn am wella llythrennedd Cymraeg. Byddai hyn yn werthfawr oherwydd pwysleisia’r cwricwlwm newydd bwysigrwydd yr iaith Gymraeg. Felly, mae angen datblygu llythrennedd Cymraeg i helpu disgyblion i gyrraedd y pedwar diben yn llwyddiannus oherwydd bod angen iddynt gyfathrebu’n effeithiol a hyderus mewn gwahanol ffurfiau drwy’r Gymraeg a’r Saesneg (Donaldson, 2015). Gellid darparu sesiynau Cymraeg yn ystod amser cinio a chofrestru sy’n canolbwyntio ar wella llythrennedd Cymraeg. Argymhelliad arall yw gwella ymddygiad a phresenoldeb dysgwyr dan anfantais oherwydd bod disgyblion sydd dan anfantais yn fwy tebygol o ymddwyn yn wael a bod yn absennol (Estyn, 2014:2). Felly, bydd gwella presenoldeb, prydlondeb ac ymddygiad yn cyfrannu at ddatrys effeithiau anfantais ar gyrhaeddiad disgyblion. 

I grynhoi, mae gan Ysgol A amrywiaeth o gamau gweithredu effeithiol megis deunydd dysgu ychwanegol, echdyniad llythrennedd a rhifedd a darpariaeth ychwanegol er mwyn sicrhau eu bod yn parhau i ddatrys effeithiau anfantais ar gyrhaeddiad disgyblion gyda ffocws penodol ar wella llythrennedd a rhifedd. Cynllunia’r ysgol yn strategol trwy hunanwerthuso, gwneud gwelliant/gweithredu ac adolygu effaith. Rwyf wedi deall pwysigrwydd cynlluniau datblygu ysgol oherwydd eu bod yn gwella deilliannau dysgwyr, codi safonau ac ansawdd yr addysgu ac yn helpu i gyflawni targedau. Bydd hyn yn dylanwadu arnaf yn broffesiynol yn y dyfodol oherwydd bod yr ysgol gyfan yn rhan o’r cynllun datblygu sy’n pwysleisio bod rhaid i bawb gydweithio’n effeithiol er mwyn cyflawni targedau. Felly, byddaf yn cydweithio â’r ysgol gyfan ac adfyfyrio ar fy arfer yn gyson i sicrhau fy mod yn gwella dilyniant disgyblion, cwblhau’r camau gweithredu’n gywir a helpu’r ysgol i gyrraedd ei photensial llawn.   

